My Swem Blog: Midmar
Ek was nie van plan om al hierdie jaar die Midmar myl aan te durf nie. Ek het gedink ek sal eers my tyd probeer verbeter. Die vinnigste vrou in my ouderdoms groep het verlede jaar die myl in 25 minute af gelê. Ek sal nog baie moet verbeter om naby daardie tyd te kom. 5 Sekondes vinniger swem verg ure se oefen en ek moet 7 minute vinniger swem.
Toe Van der Byl in Oktober verlede jaar hoor dat hy wel Pietermaritzburg toe gaan vir sy Internskap het ek dadelik my plek in twee "events" by Midmar bespreek. Ek kon sommer vir my seun gaan kuier en saam met die duisende ander mense aan die grootste oop water byeenkoms ter wêreld deel neem.
Ek het Saterdag in die eerste byeenkoms geswem. Individue, gestremdes en Dusi deelnemers kan hier inskryf. Daar is 29 vroue in my ouderdoms groep wat hiervoor inskryf en my tyd van 32 minute 13 sekondes besorg aan my die 4 de plek en die wenner in die ouderdomsgroep se tyd is 30 minute 40 sekondes. Ek behaal ook die 200 ste plek van die 901 deelnemers in hierdie groep. (Daar is n hele klomp deelnemers wat vir al 8 "events" inskryf. Hulle swem met goue pette)
Op Sondag swem ek in my ouderdoms groep "Event 5". Daar is altesaam 1375 inskrywings in hierdie klas van dames onder 13 en bo 30. Ek behaal die 318ste plek en die 16 de plek in my ouderdomsgroep (51-60 jaar) van die 142 inskrywings. My tyd van 31 minute 25 sekondes is my vinnigste myl tot dusver. Rita Townsend en Gail Bristow swem 'n halfminuut vinniger as verlede jaar en die wentyd is 24 minute 25 sekondes.' n Hele 7 minute wat ek sal moet verbeter as ek vir hulle kompetisie wil wees!
Ons gebruik die geleentheid om saam met Van der Byl die provinsie te verken. Ons besoek die slagveld van Bloedrivier en hoor hierdie aangrypende verhaal van albei kante van die rivier. Ons koop lekker vleis op Estcourt by die Eskort fabriek/slaghuis en sien werklik die landelike gebiede van Kw- zulu Natal. Dit is werklik n baie, baie mooi deel van ons land.
Van der Byl is nog volgende jaar hier en dan wil ek graag aan 4-6 van die "events" deelneem. Die atmosfeer is baie gesellig en met die baie swemmers op die water is dit nie moeilik om rigting te hou sonder om op te kyk nie- ek maak net op die ander swemmers staat. Volgens my Garmin het ek darem nie te skeef en krom geswem nie (maar beslis ook nie in n reguit lyn nie).
Posted by Mari Du Toit at 11:25
Labels: Midmar Mile